Probleme by SABS ŉ risiko vir almal, sê DASABS (Foto: SABS Approved, Facebook) Die Demokratiese Alliansie het Sondag gesê probleme by die Suid-Afrikaanse Buro vir Standaarde (SABS) is ŉ risiko vir alle Suid-Afrikaners. “Die disfunksie en gebrek aan aanspreeklikheid by die SABS het Rob Davies, minister van handel en nywerheid, genoop om te eis dat die SABS-raad dringend ŉ gedetailleerde proses moet begin om ŉ omkeerstrategie vir die SABS te verseker,” het Dean Macpherson, woordvoerder vir die DA, gesê. Dit wil voorkom of die SABS nie rekenskap kan gee vir bedryfsbates onder sy bestuur nie. Dit het aan die lig gekom tydens ŉ reaksie op ŉ vraag van die DA in die parlement, toe Davies versoek is om rekenskap te gee oor kommer wat rolspelers in die bedryf oor die SABS se toetsvermoë geopper het. Die SABS is ŉ statutêre liggaam kragtens die Wet op Standaarde en moet nasionale standaarde, wat betref die gehalte van kommoditeite, produkte en dienste, ontwikkel, bevorder en volhou. Macpherson het gesê die DA sal Davies nou versoek om ŉ spesifieke tydsraamwerk te verskaf wanneer die omkeerstrategie by die SABS verwag kan word, insluitend ŉ register van bates onder sy bestuur. Die entiteit het ŉ verlies van R44.3 miljoen in die finansiële jaar 2016/17 getoon. “Dit is nou belangriker as ooit dat die omkeerstrategie geformuleer word en geïmplementeer word,” het Macpherson bygevoeg. Davies het in sy reaksie ook die volgende laat blyk: – die onvermoë van die SABS om die name van laboratoriums te verskaf wat gedeeltelike toetse op produkte uitvoer; – die SABS kan nie bevestig hoeveel vervaldatum-merkers gebruik word nie, wat die produkte is of wanneer dit verval nie; – die SABS het slegs een uitvoerende raadslid wat nie sedert 2015 bedank het nie – en dit dui op ŉ ernstige kwessie in die bestuurstruktuur; – die SABS kan nie sê hoeveel klante hy die afgelope twee finansiële jare verloor het en wat die kostes hieraan verbonde is nie; en – die uitvoerende hoof het ŉ motorbestuurder wat deur die raad goedgekeur is, alhoewel die redes of kostes hieraan verbonde nie bekend is nie. “Suid-Afrika kan nie bekostig om disfunksionele standaarde of sertifiseringsliggaam te hê nie, aangesien dit ŉ negatiewe impak het op ondernemings wat steun op standaarde vir marktoegang en -groei,” het Macpherson bygevoeg. “Dit is onaanvaarbaar dat die SABS nie inligting kan verskaf oor toetsfasiliteite wat nie meer in werking is nie of wat opknappingswerk benodig en wat die verwante koste hieraan verbonde sal wees nie. Dit onthul die swak finansiële- en interne beheermaatreëls binne die SABS, wat ŉ oortreding kan wees van die interne ouditstandaarde binne die staatsdiens. “As daar een ding is waaroor ons seker is, is dat chaos en wanorde die enigste standaard is waarteen die SABS gemeet word,” het hy bygevoeg.